text: ৫ কৌশলকে অগ্রাধিকার দিয়ে পাটনীতি অনুমোদন মন্ত্রিসভায়
  প্রকাশের সময় : মে ২৮, ২০১৮, ৭:৪৬ অপরাহ্ণ
  আপডেট সময় : মে ২৮, ২০১৮ at ৭:৪৬ অপরাহ্ণ
  আনিসুর রহমান তপন : মানসম্মত পাট উৎপাদন, পাটের ন্যায্যমূল্য নিশ্চিতকরণ, পাটপণ্যের বহুমুখীকরণ, পাটকলের আধুনিকায়নসহ পাটপণ্যের বাজার স¤প্রসারণকে কৌশলগত অগ্রাধিকার দিয়ে 'জাতীয় পাটনীতি-২০১৮'র খসড়া অনুমোদন করেছে মন্ত্রিসভা।
  সোমবার তেজগাঁয়ে প্রধানমন্ত্রীর কার্যালয়ে অনুষ্ঠিত বৈঠকে এই অনুমোদন দেয়া হয়। বৈঠকে সভাপতিত্ব করে প্রধানমন্ত্রী শেখ হাসিনা।
  বৈঠক শেষে সচিবালয়ে অনুষ্ঠিত সংবাদ সম্মেলনে মন্ত্রিপরিষদ সচিব মোহাম্মদ শফিউল আলম বলেন, ২০১১ সালের পাটনীতিতে কৌশলগত এ বিষয়গুলো ছিল না বিধায় তা সংশোধন ও পরিমার্জন করে নতুন করা হয়েছে। আগের নীতির সঙ্গে নতুন নীতিতে বড় কোনো পার্থক্য না হলেও এতে নতুন কিছু সংযোজন হয়েছে। নতুন নীতিতে ১২টি নতুন সংজ্ঞা যোগ করা হয়েছে।
  আগের নীতিতে ভিশন-মিশন অনেক বড় ছিল জানিয়ে শফিউল আলম বলেন, নতুন নীতিতে ভিশন ছোট করে বলা হয়েছে, দেশে-বিদেশে প্রতিযোগিতা সক্ষম শক্তিশালী পাটখাত প্রতিষ্ঠা করা। আর মিশনে বলা হয়েছে উৎপানশীলতা, কর্মসংস্থান ও বিনিয়োগ বৃদ্ধির মাধ্যমে পরিবেশবান্ধব বহুমুখী পাটপণ্য তৈরী করা। এসব আগের নীতির মত এখানেও বহাল রয়েছে।